ការសម្ភាសន៍របស់អ៊ុំស្រី ទិត​ រ៉ា

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះទិត​ រ៉ា

*ពត៌មានសង្ខេបរបស់អ៊ុំស្រី ទិត​ រ៉ា*

*សព្វថ្ងៃនេះអ៊ុំស្រីទិត​ រ៉ាមានអាយុ៧០ហើយ គាត់ជាអ្នកខេត្តកំពង់ចាមតែគាត់បានមកនៅតាំងលំនៅដ្ឋាននៅខេត្តសៀមរាបបន្ទាប់ពីគាត់ត្រលប់ពីមកជុំរុំនៅប្រទេសថៃវិញ។ គាត់មានប្អូនចំនួន៩នាក់ ហើយគាត់ជាកូនទី៦នៅក្នុងគ្រួសារ ឪពុកម្តាយរបស់គាត់ជាកសិករ ធ្វើស្រែចំការដើម្បីចិញ្ចឹមជីវិត និងគ្រួសារ។ កាលនៅសម័យប៉ុល ពតគាត់បានធ្វើការជម្លៀសច្រើនមែនទែនស្ទើរតែពេញស្រុកខ្មែរ គាត់ធ្វើស្រែនិងកាត់ដេរនៅក្នុងសម័យប៉ុល ពត។ គាត់មិនចេះអាននិងចេះសរសេរអក្សរខ្មែរទេដោយសារគាត់មិនបានទៅរៀនឯសាលាទេ គាត់បានទៅរៀនដែរតែត្រូវលោកវ៉ៃក៏ខឹងលោកហើយក៏ឈប់រៀនតែម្តង។ សព្វថ្ងៃគាត់រស់នៅតែ២នាក់យាយតាទេ ព្រោះកូនៗគាត់មានក្រុមគ្រួសាររៀងៗខ្លួនក៏បែកទៅរស់នៅផ្សេងៗអស់ទៅហើយ គាត់មានចៅនិងចៅតួតជាច្រើននាក់គួរឲ្យរីករាយ។*

ក៖ បាទជាដំបូងខ្ញុំសូមថ្លែងអំណរគុណដល់អ៊ុំដែលបានឲ្យខ្ញុំសម្ភាសន៍ពីប្រវិត្តរបស់  
អ៊ុំ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល  
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ  
កូនចៅជំនាន់ក្រោយរបស់អ៊ុំអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាអ៊ុំ បាទហើយចឹងនៅពេលដែលខ្ញុំសម្ភាសន៍អ៊ុំចប់ ខ្ញុំនឹងដាក់ការសម្ភាសន៏របស់អ៊ុំណឹងនៅក្នុងវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ណាអ៊ុំ ចឹងតើអ៊ុំយល់ព្រមឲ្យខ្ញុំដាក់  
សម្ភាសន៍របស់អ៊ុំចូលទៅក្នុងវេបសាយរបស់សាលាទេអ៊ុំ?  
ខ៖ ទេស្រេចតែលោកគ្រូឯង។

ក៖ បាទសម្រាប់ថ្ងៃខែដែលខ្ញុំសម្ភាសន៍អ៊ុំនេះគឺ នៅថ្ងៃទី០៥ ខែវិច្ឆកា ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅភូមិចុងឃ្មៀស សង្កត់ចុងឃ្មៀស  
 ស្រុកសៀមរាប ខេត្តសៀមរាបណាអ៊ុំ ហើយខ្ញុំជាអ្នកសម្ភាសន៍ឈ្មោះ   
ហេង សុវណ្ណនរិន្ទ អញ្ចឹងខ្ញុំចង់សួរថាតើអ៊ុំមានឈ្មោះពេញឈ្មោះអ្វីដែរអ៊ុំ?

ខ៖ ឈ្មោះខ្លួនខ្ញុំ?

ក៖ បាទ ឈ្មោះអ៊ុំទាំងត្រកូលទាំង?

ខ៖ ទិត រ៉ា។

ក៖ ចុះអ៊ុំមានឈ្មោះហៅក្រៅទេអ៊ុំ?

ខ៖ អត់ទេ។

ក៖ ហើយឆ្នាំនេះអ៊ុំមានអាយុប៉ុន្មានហើយអ៊ុំ?

ខ៖ ខ្ញុំតាំងពី៧៩ម៉េស។

ក៖ ចង់និយាយថាអ៊ុំមានអាយុប៉ុន្មានឆ្នាំហើយ?

ខ៖ អាយុ៧០ឆ្នាំ។

ក៖ ចុះអ៊ុំចាំថ្ងៃខែឆ្នាំកំណើតអ៊ុំបានទេ?

ខ៖ ចាំឆ្នាំហី?

ក៖ បាទ។

ខ៖ ខ្ញុំចាំ។

ក៖ ឆ្នាំណាដែរអ៊ុំ?

ខ៖ ឆ្នាំប៉ុន្មានទេខ្ញុំអត់សូវចាំផង ប៉ុន្តែខ្ញុំដឹងថា។

ក៖ ឆ្នាំខ្មែរឆ្នាំណាដែរអ៊ុំ?

ខ៖ ភទ្របទ ភ្ជុំនេះ ឆ្នាំខ្ញុំនោះ។

ក៖ ឆ្នាំខ្មែរឆ្នាំណាដែរអ៊ុំ ឆ្នាំជូត ឆ្លូវ ខាល ថោះ ។

ខ៖ អូ ឆ្នាំខ្ញុំឆ្នាំជូត។

ក៖ ចុះអ៊ុំមានស្រុកកំណើតនៅឯណាដែរអ៊ុំ?

ខ៖ នៅកំពង់ចាម។

ក៖ ចឹងអ៊ុំមកនៅសៀមរាបនេះប៉ុន្មានឆ្នាំហើយ?

ខ៖ ខ្ញុំមកតាំងពី៧៩ម៉េសតែខ្ញុំនៅជំរុំ ចូលជំរុំស្រះកែវទី១ អឺនែខាវដាង ចាសមុនដំបូងចូលជំរុំស្រះកែវទី១ ស្រះកែវទី២បានចូលមកខាវដាង ៣ជុំរុំុ។

ក៖ ហើយបែកពីជុំរុំមកអ៊ុំុមកនៅសៀមរាបនេះបណ្តោយ?

ខ៖ បែកពីនោះមកអង្គការគេបញ្ជូនយើងមកនៅស្រុកខ្មែរ មកកាលបោះឆ្នោតណាមួួយសារបោះឆ្នោតនោះ។

ក៖ ចុះអ៊ុំមានបងប្អូនចំនួនប៉ុន្មាននាក់ដែរអ៊ុំ៊?

ខ៖ បងប្អូនខ្ញុំ៩នាក់។

ក៖ ហើយស្រីប៉ុន្មាន ប្រុសប៉ុន្មានដែរអ៊ុំ?

ខ៖ ស្រី៧ ប្រុស២។

ក៖ ហើយអ៊ុំជាកូនទីប៉ុន្មានដែរ?

ខ៖ ខ្ញុំទី៦ អេ មើលទី១ ទី២ ទី៣ ទី៤ ទី៥ ទី៦ខ្ញុំ។

ក៖ ចុះអ៊ុំអារៀបរាប់ប្រាប់ឈ្មោះបងប្អូនរបស់អ៊ុំទាំងអស់បានទេ? តាំាងពីបងគេរហូតដល់?

ខ៖ បងខ្ញុំទី១ឈ្មោះហួន ទី២ឈ្មោះសឿន ទី៣ឈ្មោះប្រុសមឿន ទី៤ដែលឈ្មោះភួន ទី៥ខ្ញុំទី៥ ទី៦បងប្រុសខ្ញុំនោះ ទី៦ ទី៧ ទី៨ ទី៩។

ក៖ ចឹងអ៊ុំចូលចិត្តធ្វើអ្វីខ្លះដែរជាមួយបងប្អូនកាលពីក្មេងៗអ៊ុំ?

ខ៖ ពីក្មេងៗខ្ញុំធ្វើស្រែ ធ្វើស្រែធ្វើចំការ។

ក៖ ចឹងកាលពីក្មេងៗអ៊ុំធ្លាប់លេងអ្វីខ្លះដែរជាមួយបងប្អូន?

ខ៖ អត់មានលេងអីទេនៅតែផ្ទះមើលមាន់មើលទាទៅហើយធ្វើស្រែដល់ខែស្ទូងទៅស្ទូងទៅ ខែច្រូតទៅច្រូតទៅ។

ក៖ ចុះសព្វថ្ងៃបងប្អូនរបស់អ៊ុំរស់នៅឯណាដែរអ៊ុំ?

ខ៖ រស់នៅស្រុកនៅកំពង់ចាម។

ក៖ ទាំងអស់គ្នា?

ខ៖ នៅទាំងអស់គ្នាស្លាប់អស់៤ ស្លាប់ប្រុស២នោះបងខ្ញុំ ប្រុសនោះឆ្កែឆ្កួតខាំ ខាំទៅមកមើលព្រែកត្នោតទៅជាហើគាត់ទៅនៅផ្ទះវិញទៅក៏អាអង្រ្កងនោះវាខាំ ខាំទៅលាប់ទៅងាប់ ងាប់អស់ប្រុស២ ស្រី២ ។

ក៖ ចឹងសព្វថ្ងៃនៅសល់តែ៥នាក់ទេ?

ខ៖ ចាសសល់តែ៥នាក់។

ក៖ កាលនៅសម័យប៉ុល ពតអ៊ុំមានអាយុប៉ុន្មានឆ្នាំដែរអ៊ុំ?

ខ៖ ខ្ញុំចូលអាពតអាយុ១៩ឆ្នាំ។

ក៖ ចឹងមានន័យថានៅកងនារីមែនទេអ៊ុំ?

ខ៖ ហើយកាលសម័យប៉ុល ពតណឹងគេមានជម្លៀសអ៊ុំពីកំពង់ចាមទៅណាខ្លះដែរអ៊ុំ?

ខ៖ ខ្ញុំចូលមកនៅឯវត្តស្រកគេឲ្យមកនៅវត្តស្រកណា អត់ពីវត្តស្រកណឹងទៅគេឲ្យមកនៅឯនេះណេះឯគីឡូ១៣ គីឡូ១៣ហើយទៅឯភូមិ៣៥ ភូមិ៣៥ហើយទៅច្រាបនោះ ហើយផុតពីណឹងមកនៅខ្ញុំនៅឯថ្មសំលាង ហើយកាយោដងក្តារ តាំងក្រសាំង តាំងក្រសៃគេអត់ឲ្យនៅខេត្តឯងទេ។

ក៖ ចេញពីកំពង់ចាមមែនទេអ៊ុំ?

ខ៖ ចាស ចេញពីកំពង់ចាមករហូតគេអត់ឲ្យចូលខេត្តវិញទេចូលស្រុកអត់ឲ្យនៅស្រុកវិញទេ។

ក៖ ចុះកាលពីសម័យប៉ុលពតណឹងគេឲ្យអ៊ុំធ្វើការអ្វីខ្លះដែរអ៊ុំ?

ខ៖ ខ្ញុំគេឲ្យទៅអាដែងកាត់ដេរខោអាវ។

ក៖ កាត់ដេរខោអាវ?

ខ៖ ចាស ឲ្យទៅដេរខោអាវយើងណាអាវខោណឹង។

ក៖ បាទចុះអ៊ុំអត់មានបានធ្វើស្រែចំការទេ? មានធ្វើស្រែអត់អ៊ុំកាលណឹង?

ខ៖ ខ្ញុំនៅប៉ុល ពតហី?

ក៖ បាទ អ៊ុំបានធ្វើស្រែទេ?

ខ៖ ធ្វើ ធ្វើស្រែក៏ធ្វើដែរប៉ុន្តែគេចាត់គ្នាណា គេចាត់គ្នាអាណេះគ្នា១០នាក់ទៅគេឲ្យកាត់ដេរណេះទៅ ហើយគ្នា១០នោះគេទៅស្ទូងទៅ ផ្លាស់គ្នា ផ្លាស់គ្នាមួយសារណឹងណាគេឈប់ទៅខ្ញុំចូលម្តង។

ក៖ ចឹងមានន័យថាអ៊ុំុម្តងកាត់ដេរ ម្តងអ៊ុំធ្វើស្រែ។

ខ៖ ចាស អត់ពីណឹងទៅគេឲ្យខ្ញុំនេះទៅដាំបាយនៅជីក្រែងនោះសេដ្ឋកិច្ច អត់ពីណឹងទៅខ្ញុំនេះគេឲ្យដើរទៅឯនោះទៅភ្នំសន្ទុក គេឲ្យទៅជ័យភ័ណ្ឌ ទៅយកជ័យភ័ណ្ឌធ្លាក់ទៅដល់ឧត្តុងប្រសិទ្ធ ចិតរឹស ហើយមកឯកំពង់ធំនេះមកក្រចាប់ ភូមិសង្គ្រាម ធ្លាក់មកស្ទោងត្រឹមស្ទោងនេះត្រលប់ទៅវិញ ចាសហើយទៅខាងរតនៈគីរី មណ្ឌលគីរីនោះ ទៅខាងណោះ ចាសទៅដល់ណឹងឯងទៅដល់ក្រជ្រៀច នៅព្រៃវែងណោះ នៅអ្នកលឿងនោះ ដើរជុំវិញហើយបានធ្លាក់មកដល់កំពង់ចាម មកឯចាហែរ កោះសន្ទឹន កោះកុក កោះប្រាក់ អាការកយ ចំការ៣០ ដើររបូតព្រែកពោរ តែសៀមរាបយើងនេះអត់បានមកទេអង្គរវត្តនេះ អត់បានមកទេមកយប់ហើយខ្ញុំមិនដឹឹងឯណាអង្គវត្តផង កប៉ាល់ហោះតាមបាញ់ពេកទៅក៏នាំគ្នាកាច់មែកឈើគ្របភ្នែកឡាន កុំឲ្យឃើញភ្លើងខ្ញុំវារត់ក្រាបនែភ្លឺស្រែ នេះមកសៀមរាបនេះ មកបានស្គាល់តែអាអង្គរតូចអាអង្គរធំអត់បានស្គាល់ទេមកយប់ហើយនោះ មានប៉ុណ្ណឹងខ្ញុំ។

ក៖ បាទអ៊ុំ ចុះការហូបចុកនៅសម័យប៉ុល ពតណឹងយ៉ាងម៉េចដែរអ៊ុំ?

ខ៖ សម័យប៉ុល ពតនោះមុនដំបូងគេឲ្យស៊ីបាយ ស៊ីបាយចឹងទៅសម្លរម្ជូរត្រកួនហើយអាត្រីប្រាយើងដុះផ្សិតនេះ ម្ជូរព្រឹកម្ជូរល្ងាចគេឲ្យខ្ញុំហូបហើយរួចពីណឹងទៅក៏ ខ្ញុំនេះស៊ីនំបុ័ងទៀត គេឲ្យស៊ីនំបុ័ងមុនដំបូងមួយកំណាត់ អត់មួយកំណាត់ទៅមួយថ្ងៃឡើងទៀតគេឲ្យមួយ ប៉ុណ្ណឹងគេឲ្យស៊ីនំបុ័ង។

ក៖ ចុះការរស់ប្រចាំថ្ងៃនៅសម័យប៉ុល ពតណឹងយ៉ាងម៉េចដែរអ៊ុំ? អ៊ុំជូយរៀបរាប់ឲ្យ  
ក្មេងៗបានដឹងបានទេ?

ខ៖ អេ ក្មេងៗខាងគេ ខ្ញុំអត់មានបានដឹងខ្ញុំនៅនារីៗផ្សេង។

ក៖ ចឹងនិយាយថាឲ្យអ៊ុំរៀបរាប់អំពីការរស់នៅប្រចាំថ្ងៃសម័យប៉ុលពតម៉េចឲ្យក្មេងៗឥឡូវនេះបានដឹង?

ខ៖ មានម៉េច ខ្ញុំចេះតែដំណាលប្រាប់ក្មេងៗឲ្យវាយល់ណាថាក្មេងតូចកំពស់នេះក៏ឲ្យរើសអាចម៍គោអាចម៍ក្របីដែរ បើថាមិនរើសទេមិនឲ្យបាយហូបទេបាយគេចែកឲ្យមួយកូនចានចង្កឹះប៉ុននេះទេអត់មានឲ្យច្រើនទេហូបឆ្អែតមិនឆ្អែតក៏យើងអត់មាត់ដែរ។

ក៖ ចុះអ៊ុំមានដែលឃ្លានហើយលួចអីគេហូបទេអ៊ុំ?

ខ៖ អត់ទេ ខ្ញុំមិនដែលទេ ខ្ញុំមិនដែលទៅលួចអីគេទេ?

ក៖ ធ្លាប់មានអ្នកលួចអត់នៅកន្លែងអ៊ុំនៅណឹង?

ខ៖ អត់ទេ អត់មានទេ។

ក៖ ចុះ សម័យលន់ ណុលពីមុនសម័យប៉ុល ពតមែនទេអ៊ុំ?

ខ៖ ចាស សម័យលន់ ណុលខ្ញុំអត់បាននេះទេកាលនោះគេចូលមកណា គេចូលមកខ្ញុំនៅផ្ទះនៅឡើយទេមិនទាន់បាននេះទេ ហើយខ្ញុំចូលមកកាលជំនាន់ប៉ុល ពតតាំងពី៧០ ថ្ងៃទី១ ខែ១ឆ្នាំ៧០ ខ្ញុំនោះចូលនោះចូលមកគេមិនដែលឲ្យផ្ទះនៅសំបែងទេគេមិនឲ្យមកខេត្តឯងទេមកពីនោះមកឲ្យចូលភ្នំពេញ ចូលភ្នំពេញហើយជម្លៀសពីភ្នំពេញចេញចេះរត់មកថៃ គេថាអរយួនដេញហើយយួនចូលគេថាជ្រុលដែលកប៉ាល់ហោះមកធ្វើអន្តរាគមន៍នៅស្ពានជ្រោយចង្វារនាំគ្នាជម្លៀសចេញមក ជម្លៀសចេញមកខ្ញុំមកសម្រាកនៅតាមចិញ្ចើមថ្នល់នៅឯពោជិតុងនេះមកឯអមឡែង ធ្លាក់មកជម្ជូរមាសឯណេះ គ្មានបានចូលស្រុកចូលភូមិណឹងគេទេ ទើបតែមកនៅនេះទេមកពីជំរុំមកនៅនេះបានទៅលេងស្រុកបានម្តង។

ក៖ ចុះអ៊ុំទៅរស់នៅជុំរុំណឹងប៉ុន្មានឆ្នាំដែរអុំ?

ខ៖ ខ្ញុំទៅតាំងពី៧៩ម៉េសណោះ។

ក៖ ហើយអ៊ុំត្រលប់មកវិញនៅឆ្នាំណាដែរ?

ខ៖ គេរំសាយខ្មែរយើងមកថៃគេរំសាយមកឲ្យនៅស្រុកខ្មែរវិញគេសួរខ្ញុំដែរថា ម៉េចទៅអាមេរិកអត់ ខ្ញុំទៅធ្វើតេស្តទៅវាធ្លាក់ ធ្លាក់ខុសស៊ីបាយ ស៊ីបាយខ្ញុំឆ្លើយស៊ីបានរួម គេថាស៊ីបាយរួមមួយជំនាន់ខ្មែរក្រហម ស៊ីបាយរួចខ្ញុំថាស៊ីបាយឯកជនគេថាខ្ញុំនេះមេខ្មែរក្រហមចេះទៅវិញបានធ្លាក់តេស្តណឹងខ្ញុំខឹងខ្ញុំថាអូ ខ្ញុំទះតុផូងមុខអាដែងពួកអាគេអ្នកធ្វើការខ្ញុំថាខ្ញុំគ្មានវាសនាទៅស្រុកអ្នកឯងទេខ្ញុំទៅស្រុកខ្ញុំវិញហើយថាចេះ ទៅដល់ឯនោះទៅដល់ឈន់បុរីនោះទៅធ្វើតេស្តនោះឯងទៅធ្វើតេស្តខុសតែមួយម៉ាត់ទេ អាគេឆ្លើយជញ្ជូនអង្កេអង្ករអីជញ្ជូនអង្ករជញ្ជូនអីគេជាប់ឯងនេះសួរអស់អាចម៍អស់នោម សួរខ្ញុំថាចុះបានប្តីណឹងប្តីនៅឯណាថាប្តីខ្ញុំនៅកំពង់ភ្លុកខ្ញុំនៅកំពង់ចាមម៉េចដែលឃើញគ្នាដែរខ្ញុំថាអត់ដែលឃើញគ្នារួចថាម៉េចបានស្រលាញ់គ្នាបានថាចេះគេសួរខ្ញុំណាគេធ្វើតេស្តនោះឯង ហើយខ្ញុំថាចុះដឹងខ្ញុំអត់ដឹងដែរ។

ក៖ ចឹងមានន័យថាអ៊ុំបានសម្ភាសន៍ដើម្បីទៅអាមេរិកដែរ?

ខ៖ ចាស។

ក៖ តែធ្លាក់?

ខ៖ ធ្លាក់ត្រង់ឆ្លើយស៊ីបាយឯកជនណឹងម៉ាបន្តិចណឹងឯង ខុសអាណឹងតិចឯងណឹងគេអត់ឲ្យខ្ញុំទៅថាអ្នកឯងគ្មានវាសនាទៅប្រទេសខ្ញុំទេ បានខ្ញុំថាខ្ញុំខឹងខ្ញុំមិនបានទៅខ្ញុំទះតុផូងថាមិនបានទៅប្រទេសអ្នកឯងក៏ហីទៅខ្ញុំទៅប្រទេសខ្ញុំវិញហើយ ទៅស្រុកខ្មែរវិញហើយខ្ញុំខឹងខ្ញុំថាចេះឯង ហើយគេសួរខ្ញុំថាចុះពីដើមមកធ្លាប់ធ្វើសំផឹងដែរ សួរចឹង ខ្ញុំថាទេខ្ញុំមិនដឹងធ្វើសំផឹងម៉េចទេ ហើយចុះបានប្តីណឹងយ៉ាងម៉េច ខ្ញុុំថាប្តីខ្ញុំនេះរៀបកាលមួយជំនាន់ប៉ុល ពត ខ្ញុំឆ្លើយចឹងឯង។

ក៖ ចុះអ៊ុំុុមានបងប្អូនឬសាច់ញាតិដែលរស់នៅក្រៅប្រទេសដែលជាប់ទៅអាមេរិកអត់អ៊ុំ?

ខ៖ អត់ទេ អត់មានទេ។

ក៖ អ៊ុំអាចរៀបរាប់បានទេថាការរស់នៅក្នុងជុំរុំណឹងយ៉ាងម៉េចដែរអ៊ុំ?

ខ៖ រស់នៅក្នុងជុំរុំគេអត់ឲ្យយើងចេញក្រៅជុំរុំទេគេចិញ្ចឹមយើងទាំងអស់នោះឯង ពេលណាគេធ្វើតេស្តគេមកដល់ផ្ទះគេយកឡានដឹកទៅឈុនបុរីណឹងទេទៅ ទៅធ្វើតេស្តនោះឯង។

ក៖ ចឹងខ្ញុំលឺគេថារស់នៅក្នុងជុំរុំំណឹងសប្បាយមែនទេអ៊ុំ?

ខ៖ សប្បាយជុំរុំគេសប្បាយដើរលេងដើរអីចឹងទៅភ្លើងខ្វាត់ខ្វែងដូចយើងចឹង អង្ករគេបើកឲ្យយើងហូប មួយគ្រួសារចឹងឧបមាថាកូនយើងចឹង៥នាក់បាន៥ផ្តិលអីចឹងទៅណា គេចែកឲ្យយើងណាហើយសាច់មាន់គេចែកឲ្យយើងចឹង ហើយពងមាន់ត្រីខ ហើយខ្លាញ់ អំបិលអីចែកទាំងអស់ទាំងធ្យូអី ទឹកអីគេបើកទាំងអស់ គេមិនឲ្យយើងចេញក្រៅជុំរុំ ខុសច្បាប់ ចាស។

ក៖ យើងសប្បាយតែយើងមិនអាចចេញពីកន្លែងណឹងបានទេ?

ខ៖ ទាហានគេយាម ទាហានគេយាមរបងជុំវិញគេអត់ឲ្យយើងចេញទេ។

ក៖ ចុះម្តាយអ៊ុំមានឈ្មោះអ្វីដែរអ៊ុំ?

ខ៖ ម្តាយខ្ញុំឈ្មោះ យី។

ក៖ ចុះឪពុកវិញមានឈ្មោះអ្វីដែរ?

ខ៖ ឪពុកឈ្មោះល័យ គាត់ខូចហើយ។

ក៖ ចុះពួកគាត់ទាំងពីរនាក់ណឹងមានស្រុកកំណើតនៅឯណាដែរអ៊ុំ?

ខ៖ ឯណោះឯង កំពង់ចាម។

ក៖ ស្រុកមួយណាដែរ?

ខ៖ ចាស ស្រុកកំពង់សៀម។

ក៖ អរ ស្រុកកំពង់សៀម ខេត្តកំពង់ចាម ចុះអ៊ុំចាំថ្ងៃខែឆ្នាំកំណើតឪពុកម្តាយបានទេអ៊ុំ?

ខ៖ ខ្ញុំចាំអត់បានទេចាំតែម្តាយខ្ញុំ ឪពុកខ្ញុំឆ្នាំកោរ ម្តាយខ្ញុំឆ្នាំជូត ខ្ញុំចាំតែប៉ុណ្ណោះឯង ប៉ុន្តែកាលខ្ញុំចូលមកអាពតឪពុកខ្ញុំអាយុ៦០ បើម្តាយខ្ញុំអត់ដឹងទេខ្ញុំមិនបានចាំផង។

ក៖ បាទអ៊ុំ ចុះម្តាយរបស់អ៊ុំជាមនុស្សបែបណាដែរអ៊ុំ? គាត់ជាមនុស្សកាច ឬក៏ស្លូតដែរ?

ខ៖ អត់ទេ ម្តាយខ្ញុំដូចខ្ញុំចឹងឯងអត់មានចេះកាចេះរករឿងឈ្លោះគេឈ្លោះឯងអត់ទេ ម្តាយឪពុករបស់ខ្ញុំស្លូតណាស់ អត់មានមកដើរ មិនដែលដើរលេងផ្ទះគេផង អត់ទេតែផ្ទះបងប្អូនជិតខាងមិនទាំងនេះផង។

ក៖ ចុះឪពុកម្តាយរបស់អ៊ុំប្រកបការងារអ្វីដែរដើម្បីចិញ្ចមជីវិត?

ខ៖ ធ្វើស្រែ ធ្វើស្រែ គាត់ធ្វើស្រែចំការ។

ក៖ ចុះអត់មានធ្វើអីផ្សេងទេអ៊ុំ អត់មានឡើងត្នោត ចិញ្ចឹមគោអីទេអ៊ុំ?

ខ៖ គោមាន ចិញ្ចឹមគោក្របីមាន ចំការក៏មានដែរ ប៉ុន្តែឥឡូវគេដកហូតអត់រលីងទៅកាលជំនាន់ប៉ុល ពត គេដកពីម៉ែខ្ញុំអស់រលីងហើយអត់មានទេ ស្រែចំការអីដកចេញអស់ គេដកឲ្យអ្នកអត់ណាតែផ្ទះខ្ញុំនោះ ផ្ទះខ្ញុំធំ២ខ្នងណឹងគេរុះធ្វើផ្ទះគំរូឲ្យ រុះផ្ទះម៉ែខ្ញុំណឹងណា រុះអត់រលីងគេធ្វើគំរូតូចមួយឲ្យម្តាយខ្ញុំនៅ ឪពុកខ្ញុំអីណឹង។

ក៖ ឪពុកម្តាយរបស់អ៊ុំធ្លាប់ប្រាប់សាច់រឿងរបស់គាត់កាលពីក្មេងៗមកកាន់អ៊ុំទេ? ប្រវិត្តគាត់កាលពីក្មេងៗម៉េចធ្លាប់និយាយប្រាប់អ៊ុំអត់ទេ?

ខ៖ គាត់អត់មាននិយាយអីទេប៉ុនឪពុកខ្ញុំម៉ែខ្ញុំល្ងាចឡើងគាត់អង្គុយជុំគ្នាហូបបាយរួចអង្គុយកូនៗប្រាប់ថា គាត់ចំអន់ម៉ែខ្ញុំចេញថាម៉ែង៉ែងអញនៅពីដើមណាឃើញម៉ែង៉ែងបួងសក់ចេះ ទើសឃឿនវិហារលោកគាត់ដំណាលណា ដំណាលលេងចុះឯងរួចស្រាប់ទៅហើយកន្តៀតក្អមទៅដងទឹកហើយ អញចង់រកដុំដីគប់ម៉ែង៉ែងឲ្យបាក់ករថាចឹង គាត់ដំណាលចឹងឯងហើយគាត់ដំណាលរឿងរកស៊ីធ្វើស្រែធ្វើភ្លឺប្រាប់កូនថាទៅភ្ជូរស្រែនេះទៅភ្ជូរស្រែនោះ ស្ទូងស្រែនេះស្ទូងស្រែនោះទៅណា អាណឹងគាត់ប្រាប់ចុះឯងព្រលឹមឡើងកូនចៅគេទៅអស់គាត់នៅផ្ទះទេ ម្តាយឪពុករបស់ខ្ញុំនោះ។

ក៖ ចុះអ៊ុំមានចាំឈ្មោះយាយតា ជីដូនជីតាខាងម្តាយចាំទេអ៊ុំ?

ខ៖ យាយតួតហាស?

ក៖ យាយតា?

ខ៖ យាយបង្កើតហាស?

ក៖ បាទយាយបង្កើតខាងម្តាយ?

ខ៖ ខាងម្តាយបើគាត់ខូចអស់ហើយនោះ។

ក៖ ឈ្មោះអីដែរអ៊ុំ ចាំឈ្មោះទេ?

ខ៖ ឈ្មោះតាថោង យាយឥន្ធ ហើយមួយទៀតយាយខ្ញុំ។

ក៖ ខាងឪពុក?

ខ៖ ខាងឪពុកយាយអឹម តាគុំ។

ក៖ ពួកគាត់ទាំងអស់គ្នាក៏ជាអ្នកស្រុកកំពង់ចាមដែរ?

ខ៖ ចាស នៅស្រុកភូមិជាមួយគ្នាណឹង ទាំងយាយទាំងតាណឹង ទាំងម៉ែខ្ញុំទាំងឪពុកខ្ញុំអីណឹង ចាសនៅទាំងអស់ជុំគ្នា។

ក៖ ចុះពេលអ៊ុំកើតមកណឹងអ៊ុំបានទាន់យាយតាទេ?

ខ៖ អត់ទាន់ទេ ទាន់បានតែយាយមួយទេ។

ក៖ យាយខាងណាដែរ?

ខ៖ យាយខាងឪពុកខ្ញុំ។

ក៖ អ៊ុំចាំអ្វីខ្លះដែរ? មានអនុស្សាវរីយ៍អ្វីខ្លះដែរជាមួយយាយ?

ខ៖ ខ្ញុំនោះមានអីខ្ញុំគ្រាន់តែប្រាប់គាត់ហើយទទួលខ្ញុំឡើងមកធ្វើជំនាន់អាពតនេះនោះពេលខ្ញុំឡើងមកខ្ញុំដឹងតែយាយខ្ញុំនោះ យាយខ្ញុំនៅផ្ទះចឹងទៅបាយទឹកគាត់ចឹងទៅខ្ញុំមានអីខ្ញុំឲ្យគាត់ទៅណាហូបទៅ ប៉ុន្តែខ្ញុំលេងនិងយាយខ្ញុំនោះ ខ្ញុំលេង ខ្ញុំលេងម៉េចខ្ញុំដូចថាខែភ្ជុំបិណ្ឌអីចឹងខ្ញុំយកអន្សមទៅជូនគាត់ទៅខ្ញុំហៅយាយ យាយចឹងទៅគាត់មិនលឺហៅ ហៅយាយចំឈ្មោះគាត់ខឹងខ្ញុំមានតែប៉ុណ្ណឹងឯង យាយខ្ញុំនោះ។

ក៖ ចុះស្វាមីរបស់អ៊ុំមានឈ្មោះអ្វីដែរអ៊ុំ?

ខ៖ ប្តីខ្ញុំនេះណា?

ក៖ បាទ។

ខ៖ ប្តីខ្ញុំឈ្មោះខុន។

ក៖ ចឹងអ៊ុំបានរៀបអាពាហ៍ពិពាហ៍ជាមួយស្វាមីណឹងនៅឆ្នាំណាដែរអ៊ុំ?

ខ៖ ឆ្នាំ១៩៧៦ ចាសថ្ងៃទី១ ខែ១។

ក៖ ចុះអាពាហ៍ពិពាហ៍ណឹងត្រូវបានរៀបចំឡើងដោយឪពុកម្តាយ ឬរៀបចំឡើងដោយចិត្តខ្លួនឯងដែរ?

ខ៖ អត់ទេ រៀបខ្លួនឯងទេ រៀបរួចគេឲ្យទៅលេងម្តាយឪពុកនៅឯស្រុកនោះ។

ក៖ ចុះអ៊ុំបានស្គាល់គ្នាយ៉ាងម៉េចដែរជាមួយស្វាមី?

ខ៖ អត់ទេខ្ញុំអត់ស្គាល់ទេគាត់នៅឯអង្គរណេះ ខ្ញុំនេះនៅឯនោះ។

ក៖ នៅឯណាវិញអ៊ុំ?

ខ៖ នៅភ្នំពេញ ខ្ញុំនៅភ្នំពេញ។

ក៖ ហើយជួបគ្នានៅឯណាដែរ? ដោយរបៀបណាដែរ?

ខ៖ ជួបគ្នាគាត់នៅទៅផ្លាស់ពីនេះទៅនៅច្រាំងចំរះ អរគីឡូលេខ៦ ទៅនៅគីឡូលេខ៦ទៅគាត់ឃើញទៅនែ គណៈកងធំគាត់ណឹងគេមកស្នើរយកខ្ញុំនោះឯង ស្នើរយកទៅក៏ ស្នាលនេះឯងគេមកមើលខ្ញុំខ្ញុំអត់ដឹងគេមកមើលកំពង់តែលេងទឹក លេងទឹកស្រះ  
ណឹងណា មើលត្រីមើលអីចឹងទៅ កុមារគេហៅមីងអើយមីងឯងឡើងទៅរៀនគេឲ្យហៅមីងឯងទៅរៀន រែអញមានគុណវិបត្តិអីហាស ឲ្យអញទៅរៀនទៀតអញទើបតែ  
មកដេកបានមួយយប់អញទៅទៀតណ ថាចឹងរួចគេហៅ ហៅទៅខ្ញុំស្លៀកខោអាវទទឹកណឹងទៅគេកាក់ កុំអាល កុំអាលឡើងទៅផ្លាស់ខោអាវសិន ទៅផ្លាស់ខោអាវទៅបានគេហៅឲ្យទៅមុខ ឲ្យប្តីខ្ញុំមើលនោះហើយខ្ញុំអង្គុយបញ្ឈរក្បាលជង្គង់ចេះឯងហើយគេអង្គុយមួយចំហៀង ខ្ញុំអង្គុយមួយចំហៀងគេឲ្យមើល រួចខ្ញុំអត់ដឹងទេ អត់ដឹងគេមើលទេ រួចដល់ពេលរៀបតើបានខ្ញុំដឹង រួចប្តីខ្ញុំក៏មិនស្គាល់ខ្ញុំ ខ្ញុំក៏មិនស្គាល់គាត់ ហើយមួយសារនោះគេឲ្យចាប់ដៃចាប់អីខ្ញុំមិនបានចាប់ទេខ្ញុំមិនស្គាល់ផង។

ក៖ អញ្ចឹងអ៊ុំចេះអាន និង ចេះសរសេរអក្សរខ្មែរទេអ៊ុំ?

ខ៖ អត់ទេ ខ្ញុំអត់ចេះអក្សរផង។

ក៖ ចឹងកាលពីក្មេងអ៊ុំអត់បានចូលរៀនទេ?

ខ៖ ចូលរៀនដែរខ្ញុំមុនដំបូងសាលាស្រុកខ្ញុំវាមិនទាន់កើតណា ឲ្យទៅរៀននៅវត្ត ទៅមិនទាន់គេ លោកហៅនាមត្រកូលខ្ញុំឆ្លើយថាមក មក មក លោក ទាញផ្តៅមកឲ្យត្រដាងបាតដៃលោកវ៉ៃ ខ្ញុំថាអូរអាត្រងោល ខ្ញុំថាអរអញឈប់រៀនហើយវើយ ឈប់រៀនខ្ញុំឈប់រៀន ដល់ពេលលោកមកបិណ្ឌបាតស្រុកខ្ញុំភូមិខ្ញុំណឹងខ្ញុំថាដាក់បាតលោក ខ្ញុំថាអូលោកនេះឯវ៉ៃខ្ញុំ ខ្ញុំមិនបានដាក់ទេ ខ្ញុំថាចឹងឯងខ្ញុំមិនបានដាក់ទេរួចណាស់ពេកលោកអស់សំណើចសើច លោកថាកូនញោមឯងនេះដល់ហើយ ដល់យ៉ាងម៉េចបើល្បងឯងវ៉ៃខ្ញុំករុណាឡើងឈឺដៃខ្ញុំឈប់រៀនហើយមិនចេះហីទៅ អត់ចេះមែននោះដល់សព្វថ្ងៃណឹង។

ក៖ ចុះអ៊ុំមានមិត្តភិក្តដែលស្និតស្នាលធំធាត់មកជាមួយគ្នាពីក្មេងមកដល់ឥឡូវមានទេអ៊ុំ?

ខ៖ អត់ទេ ខ្ញុំអត់មានទេ។

ក៖ អត់មានខ្លើរអីទេ?

ខ៖ អត់មានទេ បើថាទៅណាទៅណីមើលបុណ្យមើលទានអីទៅហើយ ម្តាយមីងអីទៅជូនទៅមើល។

ក៖ ចឹងតាំងពីក្មេងមកដល់ឥឡូវនេះតើអ៊ុំធ្លាប់ប្រកបការងារអ្វីខ្លះដើម្បីចិញ្ចឹមជីវិត និងគ្រួសារ?

ខ៖ សព្វថ្ងៃនេះហី?

ក៖ តាំងពីក្មេងដល់ឥឡូវតាំងពីក្រមុំ មានគ្រួសារធ្លាប់ធ្វើការងារអ្វីខ្លះ?

ខ៖ ខ្ញុំមានអីមានតែធ្វើស្រែចិញ្ចឹមជីវិតម្តាយឪពុកណឹងបងប្អូនហើយមកបានប្តីនេះទៅរាយមង រាយមិនត្រូវមកនៅនេះឯង រាយមងរាយមិនត្រូវខ្ញុំដាច់បាយស៊ី នេះខ្ញុំដាច់បាយប្តីខ្ញុំមកអាប្អូនថ្លៃគេបបួលថាមកអ្នកឯងទៅរាយវត្តចេតិយទៅរកបាយលោកហូប ប្តីខ្ញុំថាអើអញមិនទៅទេអាដុងអើយហ្អែងទៅតែហ្អែងទៅអញមិនទៅទេខ្ញុំដាច់អង្ករមែនណា ខ្ញុំដាច់មែនខ្ញុំថាគុណបុណ្យខ្ញុំថាប្តីខ្ញុំទៅរាយមងសល់អង្ករមួយកំប៉ុងខ្ញុំបបរឲ្យកូនហូបអត់ហ៊ានយកកូនទៅព្រៃទេ ស្រាប់តែខ្ញុំថាយប់នេះឲ្យគុណបុណ្យយប់នេះឲ្យត្រូវត្រីមក បានត្រីតាអោនលោកគ្រូឯងបាន៥គីឡូខ្ញុំយកមកលក់នៅភ្នំនេះឯង បានទិញអង្ករទៅហូបខ្ញុំនៅឯភ្នំនោះ។

ក៖ ចុះអ៊ុំអត់មានធ្លាប់មានប្រកបអាជីវកម្មលក្ខណៈគ្រួសារដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អីធ្លាប់ទេអ៊ុំ?

ខ៖ ទេបើនៅម្តាយឪពុកចិញ្ចឹមមែនបើថាសព្វថ្ងៃអត់ទេ មានតែចិញ្ចឹមមាន់ សព្វថ្ងៃចិញ្ចឹមមាន់ ចិញ្ចឹមមេមាន់ណឹងឯង មានតែប៉ុណ្នឹង។

ក៖ អញ្ចឹងអ៊៊ុំអាចប្រាប់បានទេតើក្នុងជីវិតរបស់អ៊ុំពេលណាដែលជាពេលវេលាពិបាកជាងគេដែរអ៊ុំ?

ខ៖ សព្វថ្ងៃកំពុងតែពិបាកហើយលោកគ្រូអើយ កំពុងតែពិបាកម៉េចតាំងពីជំងឺកូវីឌមកឲ្យមិនបានហូបទេជួនណាទៅក្រោមចឹងទៅបាន ៥០០០ ជួនណា ៣០០០ ជួនណា ២០០០ក៏មានដែរ ណាស់តែគេទេគេបើកនេះគេបើកអំណោយអីទៅគេឲ្យទៅ ឃើញខ្ញុំអត់គេឲ្យខ្ញុំមួយរស់ដោយសារញាតិទេ គេឲ្យទៅជួនណាអ្នកនៅចុងស្រុកអីទៅគេស្គាល់ចឹងទៅគេឲ្យសាច់ជ្រូកសាច់អីយកមកស្រុះហូប ខោអាវអីសារ៉ុងអីគេទិញយកមកជូនយើងទៅណាគេស្រះណោះខ្ញុំនោះគេឲ្យ អង្ករអីគេឲ្យហូបឲ្យអី បើថាឲ្យទៅរកនោះតាំងពីជំងឺកូវិឌគ្មានទេរកមិនបានទេ ជួនណា៥០០០យកមកជិះតែម៉ូតូទៅមក  
ណឹងអស់។

ក៖ ចុះតាំងពីក្មេងមកដល់ឥលូវវិញពេលណាដែលអ៊ុំគិតថាសប្បាយចិត្តជាងគេក្នុងជីវិតពេលណាដែរអ៊ុំ?

ខ៖ ខ្ញុំរកពេលសប្បាយមិនឃើញទេមិនបានដើរទៅណានិងគេឲ្យសប្បាយចិត្តអត់ទេនៅតែផ្ទះ។

ក៖ ចុះតាំងពីក្មេងមកដល់ពេលនេះតើជីវិតរបស់អ៊ុំមានការផ្លាស់ប្តូរអ្វីខ្លះដែរអ៊ុំ?

ខ៖ ទេអត់មានផ្លាស់អីទេ មានតែនៅដាំបាយហើយមើលមាន់ ចិញ្ចឹមមាន់ប៉ុណ្ណឹង អត់មានធ្វើអីទៀតទេ។

ក៖ កាលពីក្មេងតើអ៊ុំធ្លាប់មានក្តីស្រម៉ៃទេថាធំឡើងចង់ធ្វើអ្វីទេអ៊ុំ?

ខ៖ អត់ទេ អត់មានចង់ធ្វើអីទេ មានតែធ្វើស្រែដូចខ្ញុំប្រាប់លោកគ្រូអត់មានធ្វើអីទេ តែមួយមុខណឹងឯងមានធ្វើអីទៀត មានចង់ធ្វើគ្រូចង់ធ្វើអីទៅស៊ីឈ្នួលគេអីអត់ទេ ចាសនៅជាមួយម្តាយឪពុកណឹងក៏ដោយ មកបានប្តីណឹងក៏ចឹងដែរ ខ្ញុំមិនដែលទៅណាទៅណីផង។

ក៖ ចឹងមកដល់ទាក់ទងនិងចំណង់ចំណូលចិត្តអ៊ុំម្តង តើអ៊ុំចូលចិត្តពិសារម្ហូបអ្វីជាងគេដែរអ៊ុំ តាំងពីក្មេងដល់ឥឡូវ ម្ហូបណាអ៊ុំចូលចិត្តហូបជាងគេ?

ខ៖ ជួនណាទៅវាមិនទៀងទេលោកគ្រូជួនណាទៅទិញត្រីខគេហូបទៅ សាច់មាន់សាច់ជ្រូកអីមិនសូវប៉ុនហូបទេ អត់សូវប្តីខ្ញុំស្រេចចប់មិនចេះហូបទេ ហូបបានតែ១ដង ២ដង គាត់ឃើញសាច់គាត់ញញើតហើយឥឡូវ។

ក៖ ចុះអ៊ុំចូលចិត្តស្តាប់បទចម្រៀងអីទេអ៊ុំតាំងពីក្មេងដល់ឥឡូវ? ចូលចិត្តស្តាប់ចម្រៀងទេ?

ខ៖ ដូចថាគេលេងទូរទស្សន៍ណឹងគេច្រៀងគេរាំអីក្នុងទូរទស្សន៍ខ្ញុំបើកមើលទៅ ហើយប៉ះចំនេះទៅខ្ញុំមើលចឹងទៅឃើញទៅ គេលេងរឿងខ្មែរក្រហមខ្មែរអីកាប់ដីកាប់អីចឹងគេលើករែកចឹងទៅខ្ញុំមើលណា ខ្ញុំមើលចុះឯង ខ្ញុំមានតែមើលគេរែកគេផ្សាយ។

ក៖ ចុះតាំងពីក្មេងនៅពេលចូលឆ្នាំ ភ្ជុំបិណ្ឌ អ៊ុំធ្លាប់បានលេងល្បែងប្រជាប្រិយអីណឹងគេអត់អ៊ុំ?

ខ៖ អត់។

ក៖ អត់ទៅលេង ទៅរាំអីណឹងគេទេ?

ខ៖ អត់ទេ អត់ដែលទេ មិនដែលទៅលេងទៅបើថានៅស្រុកពីក្មេង បោះអង្គុញគេជួសឈឺឈប់លេង ឈប់លេងព្រោះជាំក្បាលជង្គង់លោកអើយជាំអស់ហើយ ខ្ញុំលេងឈូងលេងអីខ្ញុំអត់លេងទេ លេងវ៉ៃឈឺៗខ្ញុំអត់លេងទេ។

ក៖ ចុះមិនដល់សព្វថ្ងៃនេះអ៊ុំមានកូន និងចៅប៉ុន្មាននាក់ដែរអ៊ុំ?

ខ៖ កូនខ្ញុំ ៥ហើយចៅតួតនោះបាន៣នាក់។

ក៖ ចៅ៣នាក់?

ខ៖ ចាស ចៅតួតណាអាចៅបង្កើតៗនោះគេបានប្តី ២ ៣ ហើយ។

ក៖ មានចៅតួតហើយអ៊ុំ?

ខ៖ ចាមានចៅតួត៣ហើយ។

ក៖ ចុះអ៊ុំអាចប្រាប់ឈ្មោះកូនរបស់អ៊ុំបានទេ?

ខ៖ កូនខ្ញុំសុទ្ធតែប្រុស។

ក៖ ឈ្មោះអ្វីខ្លះដែរអ៊ុំ?

ខ៖ បងគេទី១ឈ្មោះខន ម៉ៅ ខន ទី២ម៉ៅ ខឿន ទី៣ម៉ៅ ខា ទី៤ម៉ៅ វណ្ណា ទី៥ម៉ៅ វណ្ណី មួយទៀតម៉ៅ វណ្ណៈ ចប់ហើយ។

ក៖ ប្រុសទាំងអស់?

ខ៖ ចាសសុទ្ធតែប្រុសថាគ្មានមេមួយទេ។

ក៖ ចឹងមកដល់ចុងបញ្ចប់នេះតើអ៊ុំមានអ្វីចង់ផ្តាំផ្តើទៅកាន់កូនចៅជំនាន់ក្រោយរបស់អ៊ុំទេ? តើពួកគាត់គួរតែធ្វើជាមនុស្សបែបណា? ឬក៏រស់នៅបែបណាក្នុងសង្គមដែរអ៊ុំ?

ខ៖ មានតែប្រដៅកូនឲ្យធ្វើត្រឹមត្រូវកុំឲ្យដែរទៅតាមផ្លូវខុសហើយឲ្យដើរតាមផ្លូវល្អហើយកុំឃើញគេអាក្រក់ទៅតាមគេ គេដោយរោយតាមគេទៅអារឿងជក់ថ្នាំជក់ញៀនអីកុំដោយរោយតាមគេកូនខ្ញុំអត់ទាំងអស់ អត់មានទេមិនឲ្យម៉ែឪពិបាកចិត្តទេអារឿងជក់ថ្នាំជក់អីគ្មានទេ បើថាជក់បារីអាបងគេជក់តែ៣នាក់ទេជក់បារីកញ្ចប់យើងទេ បើ៣នាក់ទៀតអត់ចេះជក់ទេ ប៉ុន្តែមិនដែលឲ្យម៉ែឪពុកណាពិបាកចិត្តដោយសារកូនប្រដៅដូចតាមគន្លងធម៌កូនខ្ញុំ ហើយអត់មានឲ្យម៉ែឪពិបាកចិត្តទេ ហើយបានប្តីបានប្រពន្ធអស់ហើយ គេនៅផ្សេងបែកពីខ្ញុំខ្ញុំនៅតែ២នាក់តាយាយណឹងឯង នៅ២នាក់តាយាយទេរាល់ថ្ងៃនេះ កូនបែកអស់ហើយ។

ក៖ ចុះអ៊ុំមានអ្វីចង់ផ្តាំផ្ញើទៅពួកគាត់ទៀតទេអ៊ុំ?

ខ៖ គ្រាន់តែប្រដៅឲ្យល្អកុំឲ្យអាក្រក់ មានតែប្រដៅចឹងឯងទូន្មានកូនកុំឲ្យកូនដើរតាមផ្លូវខុស ឲ្យស្តាប់ម៉ែឪ លឺម៉ែឪប្រដៅនេះឲ្យស្តាប់ មានតែប៉ុណ្ណឹងលោកគ្រូ។

ក៖ បាទអ៊ុំ ចឹងជាចុងបញ្ចប់នេះសូមអរគុណដល់អ៊ុំដែលបានចំណាយពេលសម្ភាសន៍ជាមួយខ្ញុំ ខ្ញុំសូមជូនពរឲ្យអ៊ុំមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារណាអ៊ុំណា។

ខ៖ ចាស។

ក៖ បាទ។